text: Fodboldklubber i Trekantområdet bløder
  15 maj 2014 kl. 18.57
  De tre fodboldklubber i den næstbedste række i Trekant-området har samlet haft et underskud på 42 mio. kr. gennem de sidste tre år.
  Det er Folkebladet ? 2. sektion til de tre aviser under Jyske Medier ? som har indkaldt de tre fodboldklubber, AC Horsens, Vejle Boldklub og FC Fredericia til et eftersyn.
  Alle tre klubber mangler penge.
  Vejle Boldklub læner sig op af en konkurs, hvis ikke den planlagte aktie-udvidelse giver tre-fire millioner. Sidste frist er på mandag.
  Også AC Horsens, som har misset hurtig genoprykning til superligaen, har problemer, selv om klubben er den eneste af de tre, som har haft et overskud i de sidste år. Der er bebudet massive besparelser i den kommende sæson.
  Fodbolden er ikke nogen helt lille forretning, noterer de tre avisers sportsredaktion.
  - De tre klubber omsatte i 2013 for tilsammen 73,8 mio. kr., og hvis man tæller administration, trænere og spillere sammen, ender vi meget tæt på 100 fuldtidsstillinger plus alle de halve og kvarte stillinger i de tre klubber, hedder det.
  